钦定古今图书集成/方舆汇编/边裔典/第051卷 > 北周
## 钦定古今图书集成/方舆汇编/边裔典/第051卷 > 北周

### 武帝保定四年焉耆遣使献名马

按《周书武帝本纪》云云。按焉耆本传，“焉耆国在白
山之南七十里，东去长安五千八百里。其王姓龙，即
前凉张轨所封龙熙之裔。所治城方二里，部内凡有
九城。国小人贫，无纲纪法令，兵有弓刀甲槊。婚姻略
同华夏，死亡者皆焚而后葬。其服制满七日则除之。
丈夫并剪发以为首饰。文字与婆罗门同。俗事天神，
并崇信佛法。尤重二月八日，四月八日”，是日也。其国
咸依释教，斋戒行道焉。“气候寒，土田良沃，谷有稻、粟、
菽、麦。畜有驼马牛羊。”养蚕不以为丝，唯充绵纩。俗尚
蒲萄酒，兼爱音乐。南去海十馀里，有鱼盐蒲苇之饶。
保定四年，其王遣使献名马。